b'\n_START_ARTICLE_\nN\xc3\xa4lk\xc3\xa4peli (kirjasarja)\n_START_PARAGRAPH_\nN\xc3\xa4lk\xc3\xa4peli (engl. The Hunger Games) on Suzanne Collinsin kirjoittama kolmiosainen, nuorille suunnattu tieteiskirjasarja, joka ilmestyi alun perin vuosina 2008\xe2\x80\x932010._NEWLINE_Sarjan tapahtumat sijoittuvat kuvitteelliseen Panemin valtioon Pohjois-Amerikan dystooppisessa tulevaisuudessa. Valtio koostuu ylt\xc3\xa4kyll\xc3\xa4isyydess\xc3\xa4 kylpev\xc3\xa4st\xc3\xa4 p\xc3\xa4\xc3\xa4kaupungista eli Capitolista ja kahdestatoista eri tuotantoaloille erikoistuneesta vy\xc3\xb6hykkeest\xc3\xa4, jotka tuottavat p\xc3\xa4\xc3\xa4kaupungille sen rikkaudet. Rangaistuksena vy\xc3\xb6hykkeiden vuosikymmenten takaisesta kapinayrityksest\xc3\xa4 ja muistutuksena Capitolin vallasta Panemissa j\xc3\xa4rjestet\xc3\xa4\xc3\xa4n vuosittain N\xc3\xa4lk\xc3\xa4peliksi nimetty tapahtuma, johon jokaisen vy\xc3\xb6hykkeen t\xc3\xa4ytyy l\xc3\xa4hett\xc3\xa4\xc3\xa4 kaksi 12\xe2\x80\x9318-vuotiasta \xe2\x80\x9dtribuuttia\xe2\x80\x9d. Television v\xc3\xa4litt\xc3\xa4ess\xc3\xa4 kuvaa maan kaikkiin kolkkiin tribuutit ottelevat toisiaan vastaan tarkoitusta varten rakennetulla valtavalla areenalla, kunnes vain yksi heist\xc3\xa4 on hengiss\xc3\xa4.'